NWU-student gelooi oor ‘rassistiese’ plasingPhomolo Maoba. Foto: Via Facebook Tugstappe word teen ŉ student aan die Noordwes-Universiteit (NWU) gedoen nadat sy vermoedelik te midde van Maandag se landswye Swart Maandag-optogte ŉ gewraakte inskrywing op Facebook gemaak het. “Om swart te dra sal niks help nie, want julle sal vermoor word nes jul baas Terreblanche” (sic) – lui ŉ inskrywing in Engels wat skynbaar Maandag op Phomolo Maoba se Facebook-blad verskyn het. Talle sosialemediagebruikers het dié opmerking met verontwaardiging ontvang, dit as rassisties bestempel en van die NWU geëis om stappe te doen aangesien sy aan dié instelling se Potchefstroom-kampus studeer. Sommige gebruikers het ook met haatspraak en dreigemente gereageer. Prof. Fika Janse van Rensburg, adjunkvisekanselier van die Potchefstroom-kampus van die NWU, het Dinsdag bevestig die NWU is bewus van die eienaar van die Facebook-blad se uitlating en nodige maatreëls word getref, “soos wat ons in al sulke gevalle doen”. “Ek en die student was in gesprek. Sy word aangekla en die verhoor sal spoedig plaasvind. Dit is nou belangrik dat die vuur wat sy aangesteek het, nie verder gestook word nie,” het Janse van Rensburg gesê. “Ek vra dus van almal om verantwoordelik kommentaar te lewer en die dissiplinêre proses sy gang te laat gaan.” Maoba het intussen verskoning gevra vir die plasing: “Swart Maandag-boere. Ek is so jammer vir elke ongeskikte kommentaar wat ek geplaas het. Dit is nie reg vir enigeen om dit te plaas nie. Ek is innig jammer.” Janse van Rensburg het gesê kommentaar in reaksie op Moaba se plasing gaan ook ondersoek word. ‘n Skermskoot van die uitlating.